Ayen akk i yellan, yal anamek di tudert, yal lbaḍna di tneffut, uɣalen-iyi d ucmiten sewḥacen, tafat-nni tamadwant iyi-d-isneԑten ccbaḥa n umaḍal , tuɣal d times tesserɣay tassaw s ujajih-is, tettɣummu-iyi s dexxan-ines, izli-nni i d-ijemԑen imesliyen, yerra-ten d taɣect ԑlayen, tugar zzhir n yizem ma inedder. Wwḍeɣ ɣer texxamt-, ɣliɣ am ufrux i iḍeqqer uṣeyyad, yeɣli s tneccabt deg tlemmast n wul-is. Ur rkideɣ di naddam-iw wala di tikin, ttmektayeɣ-d kan awalen i d-tenna Salma : a Rebbi ma ad k-nɣiḍ, jber-aɣ akk tiferrtin-nneɣ .